b"\n_START_ARTICLE_\nCal Posas (Vilafranca del Pened\xc3\xa8s)\n_START_SECTION_\nDescripci\xc3\xb3\n_START_PARAGRAPH_\nCal Posas \xc3\xa9s un edifici entre mitgeres fent cantonada, amb pati posterior, destinat a habitatge unifamiliar._NEWLINE_La planta de l'edifici \xc3\xa9s irregular i fa una corba a la fa\xc3\xa7ana. Es compon d'un cos central de planta semisoterrani, entresolat, planta baixa (en part), dues plantes pis i golfa i amb un pis menys a la fa\xc3\xa7ana posterior, i dos cossos laterals de planta baixa, planta pis i golfa. Consta de dues crugies paral\xc2\xb7leles i dues perpendiculars a fa\xc3\xa7ana al cos central amb escala de quatre trams d'acc\xc3\xa9s a cada planta, situada a una de les crugies perpendiculars. A la golfa s'hi accedeix per una escala secund\xc3\xa0ria. Les cobertes s\xc3\xb3n a dues vessants a diferent nivell._NEWLINE_Les parets de c\xc3\xa0rrega s\xc3\xb3n de paredat com\xc3\xba i totxo. Els forjats s\xc3\xb3n de biga de fusta i revolt\xc3\xb3 de rajola. Les cobertes s\xc3\xb3n de teula \xc3\xa0rab sobre estructura de bigues, llates de fusta i rajola. Les escales s\xc3\xb3n de volta a la catalana._NEWLINE_La fa\xc3\xa7ana de la pla\xc3\xa7a es compon segons eixos verticals. Trobem un cos principal central i dos cossos laterals d'al\xc3\xa7ada inferior. La porta principal \xc3\xa9s d'arc rebaixat i portes secund\xc3\xa0ries amb llinda i amb arc de mig punt. Els balcons tenen obertura amb llinda i arc rebaixat. Les finestres de la planta pis s\xc3\xb3n amb llinda. Trobem ulls de bou el\xc2\xb7l\xc3\xadptics (un d'ells transformat en balc\xc3\xb3). El coronament \xc3\xa9s un r\xc3\xa0fec de ma\xc3\xb3 i tortugada. La fa\xc3\xa7ana posterior t\xc3\xa9 balcons amb obertura d'arc rebaixat i ulls de bou el\xc2\xb7l\xc3\xadptics. La fa\xc3\xa7ana lateral t\xc3\xa9 balc\xc3\xb3 d'obertura d'arc rebaixat i finestres amb llinda. Les obertures generalment s\xc3\xb3n emmarcades amb pedra."